**Likumprojekta “Grozījumi Izglītības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Izglītības likumā” (turpmāk – likumprojekts) mērķis ir ieviest Personu, kurām izsniegtas izziņas par ārvalstīs iegūtās izglītības atzīšanu, reģistrs (turpmāk – reģistrs) un Valsts pārbaudījumu informācijas sistēmu, kā arī noteikt, ka ir iespējami izņēmumi attiecībā uz ārvalstīs izsniegtu izglītības dokumentu atzīšanu Latvijā, ja par atzīšanu ir noslēgts starptautisks līgums. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta 2018.gada 13.marta sēdes protokols Nr.15 29.§ “Informatīvais ziņojums “Par priekšlikumiem institūciju sadarbības jautājumu risināšanai, administratīvo datu avotu pilnveidošanai un administratīvā sloga mazināšanai oficiālās statistikas nodrošināšanā”” (TA-352) (turpmāk – informatīvais ziņojums) 2. punktā Izglītības un zinātnes ministrijai un Akadēmiskās informācijas centram dotā uzdevuma izpildi.  2018. gada 5. jūlijā stājās spēkā Fizisko personas datu apstrādes likums, kas nosaka tiesiskus priekšnoteikumus fiziskās personas datu aizsardzības sistēmas izveidošanai nacionālajā līmenī. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izglītības likuma 11.1pants nosaka kārtību, kādā notiek ārvalstīs izsniegto izglītības dokumentu atzīšana Latvijā, kura pirmā daļa nosaka, ka ekspertīzi veic Akadēmiskās informācijas centrs. Erevānas komunikē paredz Eiropas augstākās izglītības telpas valstu apņemšanos nodrošināt, ka citu Eiropas augstākās izglītības telpas valstu kvalifikācijas automātiski tiktu atzītas tajā pašā līmenī, kā attiecīgās valsts kvalifikācijas. Valstis šīs apņemšanās sasniegšanai cenšas iedibināt uzticēšanos citu dalībvalstu augstākās izglītības sistēmām, ko nodrošina vienoto Standartu un vadlīniju kvalitātes nodrošināšanai Eiropas augstākās izglītības telpā pieņemšana, kā arī Eiropas augstākās izglītības kvalitātes nodrošināšanas reģistra misija ir sekmēt Eiropas augstākās izglītības telpas attīstību, palielinot kvalitātes nodrošināšanas caurspīdīgumu un tādējādi palielinot uzticību Eiropas augstākajai izglītībai. Eiropas augstākās izglītības telpas valstis, lai sasniegtu mērķi par automātisku akadēmisko atzīšanu visā Eiropas augstākās izglītības telpā, pakāpeniski slēdz savstarpējus starptautiskus līgumus, kas paredz ārvalstīs izsniegtu izglītības dokumentu akadēmisko atzīšanu noteiktu valstu starpā. Šādu starptautisku līgumu ir noslēgušas, piemēram, Beniluksa valstis. 2018.gadā starptautisku vienošanos par automātisku akadēmisko atzīšanu savā starpā noslēdza Igaunija, Latvija un Lietuva un šobrīd notiek šīs starptautiskās vienošanās apstiprināšana Latvijā. Vienlaikus minētā vienošanās paredz, ka visām pusēm jānodrošina, ka tās likumdošana nebūs šķērslis vienošanās izpildei. Ņemot vērā minēto, likumprojekts paredz noteikt, ka, ja starptautiski līgumi paredz citu kārtību, tad Akadēmiskās informācijas centrs neveic ārvalstīs izsniegta izglītības dokumenta ekspertīzi. Latvija ir apņēmusies iekļauties Eiropas augstākās izglītības telpā notiekošajos procesos un vienošanās noslēgšana par automātisku akadēmisko atzīšanu Baltijas valstu starpā ir pirmais solis. Līdz ar to likumprojektā ietvertais veicinās Latvijas apņemšanos izpildi.  Informatīvajā ziņojumā uzdots “Atbildīgajām institūcijām nodrošināt informatīvā ziņojuma 1. tabulā minēto pasākumu administratīvā sloga mazināšanā un administratīvo datu avotu izmantošanā oficiālās statistikas nodrošināšanā (turpmāk - pasākumi) izpildi tām piešķirto valsts budžeta vai Eiropas Savienības politiku instrumentu un pārējās ārvalstu finanšu palīdzības līdzekļu ietvaros” un ņemot vērā informatīvā ziņojuma 1. tabulas 6. punktā noteikto, Izglītības un zinātnes ministrija sagatavoja priekšlikumu grozījumam Izglītības likumā, nosakot, ka Akadēmiskās informācijas centrs, veicot ārvalstīs izsniegto izglītības dokumentu atzīšanu Latvijā, informāciju par personām, kuras vērsās Akadēmiskās informācijas centrā minēto dokumentu atzīšanai, ievada reģistrā un ka reģistrs ir Valsts izglītības informācijas sistēmas sastāvdaļa.  Valsts pārbaudījumu informācijas sistēma ir valsts informācijas sistēma, kura izveidota saskaņā ar Ministru kabineta 2010. gada 6. aprīļa noteikumos Nr.335 “Noteikumi par centralizēto eksāmenu saturu un norises kārtību” un Ministru kabineta 2013. gada 17. decembra noteikumu Nr. 1510 “Valsts pārbaudījumu norises kārtība” noteikto tiesisko ietvaru, tomēr normatīvajā regulējumā nav noteikts Valsts pārbaudījumu informācijas sistēmas saturs, uzturēšanas un aktualizācijas kārtība, kā arī Izglītības likumā nav deleģējuma šādas kārtības noteikšanai. Piedāvātā likumprojekta redakcija risina minēto jautājumu, deleģējot tiesības Valsts pārbaudījumu informācijas sistēmas saturu noteikt Ministru kabinetam, tai skaitā nosakot personu datu apstrādes apjomu un kārtību šo datu apstrādei (datu aktualizēšana, datu glabāšana un datu arhivēšana).  Izglītības un zinātnes ministrija kā projekta „Valsts pārbaudījumu informācijas sistēmas 2.kārta” (Vienošanās Nr. 3DP/3.2.2.1.1/089/IPIA/IUMEPLS/020) īstenotājs nodrošina Valsts pārbaudījumu informācijas sistēmas uzturēšanu 10 gadus pēc projekta noslēguma. Likumprojekta otrais priekšlikums skaidrāk definē šo Izglītības un zinātnes ministrijas kompetenci. | |
| 3. | Projekta izstrādē iesaistītās institūcijas | Valsts izglītības satura centrs, Izglītības un zinātnes ministrija. | |
| 4. | Cita informācija | Nav. | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Likumprojekts deleģē Ministru kabinetam uzdevumu noteikt Valsts pārbaudījumu informācijas sistēmas saturu, uzturēšanas un aktualizācijas kārtību. Šis tiesību akts tiešā veidā neietekmē sabiedrības mērķgrupas, bet Ministru kabineta izstrādātajam regulējumam būs ietekme uz valsts pārbaudījumu kārtotājiem, skolēniem, skolotājiem un Valsts izglītības satura centra darbiniekiem.  Augstskolas un koledžas, personas, kas ieguvušas izglītību ārvalstīs. |
| 2. | Tiesiskā regulējuma ietekme uz tautsaimniecību un administratīvo slogu | | Likumprojekts šo jomu neskar. |
| 3. | Administratīvo izmaksu monetārs novērtējums | | Likumprojekts šo jomu neskar. |
| 4. | Cita informācija | | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saistībā ar likumprojektu jāizdara grozījumi Ministru kabineta 2010. gada 17. augusta noteikumos Nr.788 “Valsts izglītības informācijas sistēmas saturs, uzturēšanas un aktualizācijas kārtība” un jāizstrādā jauni Ministru kabineta noteikumi par Valsts pārbaudījumu informācijas sistēmas saturu, uzturēšanas un aktualizācijas kārtību. |
| 2. | Atbildīgā institūcija | Izglītības un zinātnes ministrija, Valsts izglītības satura centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta pieteikšanas Valsts sekretāru sanāksmē tas tiks publicēts Izglītības un zinātnes ministrijas un Valsts izglītības un satura centra tīmekļvietnēs. |
| 2. | Sabiedrības līdzdalība projekta izstrādē | Projekts pieteikts Valsts sekretāru sanāksmē. Viedokļi, kas tiks saņemti pēc projekta pieteikšanas Valsts sekretāru sanāksmē, tiks izvērtēti un iestrādāti likumprojektā un tā anotācijā, ja tas būs iespējams. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts izglītības satura centrs, augstskolas un koledžas, Akadēmiskās informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Nav ietekmes uz pārvaldes funkcijām un institucionālu struktūru. |
| 3. | Cita informācija | Nav |

Iesniedzējs:

Izglītības un zinātnes ministrs Kārlis Šadurskis

Veldre 67047857

kaspars.veldre@izm.gov.lv